b'\n_START_ARTICLE_\nAnja \xc5\xa0tefan\n_START_SECTION_\n\xc5\xbdivljenje\n_START_PARAGRAPH_\nAnja \xc5\xa0tefan se je rodila 2. aprila 1969 v \xc5\xa0empetru pri Gorici. Na Filozofski fakulteti v Ljubljani je \xc5\xa1tudirala slovenistiko in anglistiko in l. 1994 diplomirala. Po diplomi je na Filozofski fakulteti nadaljevala s \xc5\xa1tudijem na podro\xc4\x8dju folkloristike in leta 1999 magistrirala. _NEWLINE_Deluje kot samostojna umetnica. Je ena redkih profesionalnih slovenskih pripovedovalk in hkrati snovalka pripovedovalskega festivala  Pravljice danes, ki ga vodi od leta 1998 (zadnja leta kot del tri\xc4\x8dlanske ekipe). Raziskuje pripovedno izro\xc4\x8dilo. Pesnica, pisateljica in pravlji\xc4\x8darka svoja avtorska dela namenja predvsem otrokom. Avtorska besedila in priredbe ljudskih pripovedi redno objavlja. Leta 1993 je za\xc4\x8dela sodelovati z revijo Ciciban, v reviji  Cicido pa objavlja od leta 1998.'